Rettens dom af 1. oktober 2025 – AF mod Rådet
(Sag T-1047/23) 1
(Personalesag – tjenestemænd – administrativ undersøgelse – bilag IX til vedtægten – disciplinær forfølgning, der ikke indbringes for disciplinærrådet – advarsel – princippet om upartiskhed – forordning (EU) 2018/1725 – beskyttelse af personoplysninger – godtgørelse af sagsomkostninger – artikel 21 i bilag IX til vedtægten – ansvar – ikke-økonomisk skade)
Processprog: engelsk.
Parter
Sagsøger: AF (ved advokaterne Guillerme og F. Patuelli)
Sagsøgt: Rådet for Den Europæiske Union (ved M. Bauer og I. Demoulin, som befuldmægtigede)
Sagens genstand
Med et søgsmål anlagt i henhold til artikel 270 TEUF har sagsøgeren nedlagt påstand om dels annullation af for det første afgørelsen af 16. december 2022, hvorved Generalsekretariatet for Rådet for Den Europæiske Union (herefter »generalsekretariatet«) gav hende en advarsel i henhold til artikel 3, stk. 1, litra b), i bilag IX til vedtægten for tjenestemænd i Den Europæiske Union (herefter »vedtægten«) og for det andet af generalsekretariatets afgørelse af 6. februar 2023, hvorved sagsøgeren fik afslag på godtgørelse af de udgifter til juridisk bistand, som hun havde afholdt, i henhold til artikel 21 i bilag IX til vedtægten, dels erstatning for den ikke-økonomiske og økonomiske skade, som hun angiveligt har lidt som følge af disse afgørelser.
Konklusion
Afgørelsen truffet den 16. december 2022 af Rådet for Den Europæiske Union, hvorved AF modtog en advarsel i henhold til artikel 3, stk. 1, litra b), i bilag IX til vedtægten for tjenestemænd i Den Europæiske Union, annulleres.
Rådets afgørelse af 6. februar 2023 om afslag på at godtgøre AF de repræsentationsomkostninger, der er afholdt i forbindelse med disciplinærsagen, annulleres.
Rådet tilpligtes at betale AF et beløb på 2 413,95 EUR med tillæg af morarenter af dette beløb fra datoen for afsigelsen af denne dom og indtil fuld betaling sker, idet morarenterne fastsættes til den rentesats, som Den Europæiske Centralbank (ECB) anvender på sine vigtigste refinansieringstransaktioner, og som er gældende den første dag i den måned, hvor betalingen forfalder, forhøjet med 3,5 procentpoint.
Rådet tilpligtes at betale et beløb på 5 000 EUR i erstatning for den ikke-økonomiske skade, som AF har lidt.
Rådet tilpligtes at betale sagsomkostningerne.
____________
1     EUT C, C/2024/423 af 3.1.2024.